เป็น pcos แล้วทานยาเมทฟอมิน ต่อเนื่อง 3 เดือน คือ ทานทุกวัน ประจำเดือนมาทุกเดือน ออกกำลังกาย ควบคุมอหารไปด้วย นำหนักค่อยๆลดลง แล้ว คงที่ ที่ 50 กก จากเดิม 55 กก. แต่ก่อนหน้านี้ ก็ออกกำลังอย่างหนัก เพื่อที่ต้องการลด นน. แต่หลังจากหยุดทานยาเมทฟอมิน ประจำเดือนก็กลับมาแบบเดิม ไม่มาเลยคะ แล้วที่ทานยาเมทฟอมินต้องทานต่อเนื่องแค่ไหน ถึงจะหยุดทานได้ หรือ ต้องทานไปทุกวันๆๆ ให้ประจำเดือนมาปกติ แล้วหยุดกิน แล้วมันจะมีผลข้างเคียงไหมคะ ถ้าทานต่อเนื่องหลายๆปี
สวัสดีค่ะ โรค PCOS หรือชื่อเต็มว่า Polycystic Ovary Syndrome คือกลุ่มอาการของถุงน้ำจำนวนมากในรังไข่ เกิดจากความผิดปกติของระบบต่อมไร้ท่อ ทำให้ผู้ป่วยมีระดับฮอร์โมนเพศในร่างกายและฮอร์โมนที่ควบคุมระดับน้ำตาลในเลือดที่ชื่อว่าอินซูลินอยู่ในภาวะที่ไม่สมดุล ถุงน้ำอาจเกิดเพียงข้างเดียวหรือทั้งสองข้าง รังไข่จึงมีขนาดโตขึ้นอาการของโรคเช่นประจำเดือนมาไม่ปกติ สิวขึ้น ขนดก หรือมีบุตรยาก โดยมักพบในผู้หญิงวัยเจริญพันธุ์เป็นหลักการรักษาคือการ ลดน้ำหนัก การใช้ยาคุมกำเนิดเพื่อช่วยปรับสมดุลฮอร์โมน ในรายที่เกี่ยวข้องกับน้ำหนักตัว หรือน่าจะมีภาวะการดื้อต่อฮอร์โมนอินซูลิน แพทย์อาจจะให้ยาเมทฟอร์มินเสริมซึ่งการรับประทานยาเมทฟอร์มิน เป็นการช่วยในการลดน้ำหนักในกรณีผู้ป่วยเป็น PCOS ได้และยังช่วยปรับสมดุลของฮอร์โมนที่กระตุ้นการตกไข่ ซึ่งแพทย์จะหยุดใช้ยาหลังจากที่ประเมินว่าอาการของผู้ป่วยดีขึ้นแล้ว เช่นตรวจค่าน้ำตาลในเลือดขณะอดอาหารอยู่ในเกณฑ์ปกติ หรือน้ำหนักตัวกลับมาอยู่ในช่วงปกติแล้ว ส่วนใหญ่จะใช้ยาอยู่ในช่วงประมาณ 6 เดือน ยามีผลข้างเคียงเช่นทำให้เลือดเป็นกรดได้ จึงไม่ได้มีข้อบ่งชี้ต้องใช้ยาไปตลอดหากไม่มีความจำเป็นหลังหยุดใช้ยา แพทย์จะยังมีการติดตามอาการเป็นระยะ ถ้าอาการยังกลับมาเป็นเหมือนเดิมอีกนั้น ควรแจ้งแพทย์ที่ดูแลให้ทราบ เพื่อตรวจร่างกาย อัลตราซาวน์หน้าท้อง หรือตรวจดูระดับฮอร์โมนการตกไข่และระดับน้ำตาลในเลือดซ้ำอีกครั้งว่ามีข้อบ่งชี้ต้องกลับไปใช้ยาเมทฟอร์มินต่ออีกหรือไม่ค่ะ